Áfangi í olíuleit á Drekasvæðinu
Eitt af stærri olíufélögum heims, CNOOC Ltd. frá Kína, hefur í dag gengið inn í umsókn um leitar- og vinnsluleyfi olíu og gass á Drekasvæðinu, ásamt íslenska olíufélaginu Eykon Energy ehf.
"Þetta má telja marka tímamót í sögu olíuleitar Íslendinga, enda hefur félag af sambærilegri stærðargráðu ekki áður sýnt áhuga sinn á Drekasvæðinu í verki," segir í tilkynningu frá Eykon Energy.
Fram kemur, að CNOOC sé eitt af þremur stóru olíufélögunum í Kína. Það sé skráð í kauphöllum Hong Kong og New York og sé markaðsvirði þess í kringum 79 milljarðar dollara – rúmlega 9.600 milljarðar íslenskra króna. Það sé því um það bil hundrað sinnum stærra en þau fyrirtæki sem hafi fengið úthlutað leyfum á Drekasvæðinu, til samans.
Þá segir, að CNOOC stundi leit og vinnslu á olíu og gasi í öllum heimsálfum. Fyrirtækið sé t.a.m. með stærri fyrirtækjum í vinnslu olíu og gass í Kanada í gegnum dótturfélag sitt, Nexen. Það sé einnig einn stærsti leyfishafinn í breska hluta Norðursjávar.
Mögulega mun norska ríkisolíufélagið Petoro bætast við hópinn, verði umsóknin samþykkt, en norska ríkið ákvað sem kunnugt er að Petoro yrði hluthafi í þeim tveimur leyfum sem búið er að úthluta á Drekasvæðinu, að því er fram kemur í tilkynningunni.
Fjárhagslegir hagsmunir ríkisins tryggðir
"Vart þarf að taka fram, að kínverska fyrirtækið verður eins og hver annar þátttakandi í olíuleitar- og vinnsluleyfinu, verði umsóknin samþykkt. Það gengur inn í umsóknina að frumkvæði Eykons Energy, sem er íslenskt félag. Fáist leyfið, hlýtur félagið ekki nein óvenjuleg réttindi, heldur einungis hlut í hugsanlegri olíu- eða gasvinnslu á leyfissvæðinu í framtíðinni. Það verður að fara í einu og öllu eftir íslenskum lögum og reglum í starfsemi sinni hér við land, eins og önnur fyrirtæki sem hér starfa.
Fjárhagslegir hagsmunir íslenska ríkisins eru tryggðir, því það fær til sín mikinn hluta hagnaðar af allri olíu- eða gasvinnslu á svæðinu í framtíðinni, í gegnum skattheimtu. Þannig má í raun segja að ríkið sé stór hluthafi í þessu áhættuverkefni, án þess að leggja fram hlutafé í byrjun," segir í tilkynningu Eykon Energy.
"Hver borhola getur kostað tugi milljarða króna, og rannsóknir þar á undan velta milljörðum. Nálgun íslenska ríkisins er skynsamleg, að mati Eykons Energy. Olíuleit er áhættufjárfesting og rétt er að einkaaðilar taki þá áhættu á eigin reikning, þannig að almenningur sitji ekki eftir með sárt ennið. Reynslan úr fjármálaheiminum síðustu ár sýnir, að best er að ekki sé mögulegt að varpa áhættunni af fjárfestingum á herðar annarra. Kínverska fyrirtækið, ásamt öðrum aðilum leyfisins, fjárfestir og tekur áhættuna. Að mati Eykons Energy er mikill fengur fyrir Íslendinga í áhuga félagsins og þátttöku, því í þeim umsvifum sem fylgja mögulegri starfsemi þess felast mikil tækifæri fyrir íslenskt efnahagslíf," segir ennfremur.
Eitt af stærri olíufélögum heims, CNOOC Ltd. frá Kína, hefur í dag gengið inn í umsókn um leitar- og vinnsluleyfi olíu og gass á Drekasvæðinu, ásamt íslenska olíufélaginu Eykon Energy ehf.
Fram kemur, að CNOOC sé eitt af þremur stóru olíufélögunum í Kína.
Þá segir, að CNOOC stundi leit og vinnslu á olíu og gasi í öllum heimsálfum.
Mögulega mun norska ríkisolíufélagið Petoro bætast við hópinn.
Fjárhagslegir hagsmunir íslenska ríkisins eru tryggðir, því það fær til sín mikinn hluta hagnaðar af allri olíu- eða gasvinnslu á svæðinu í framtíðinni, í gegnum skattheimtu.
"Hver borhola getur kostað tugi milljarða króna, og rannsóknir þar á undan velta milljörðum."